b'\n_START_ARTICLE_\nS\xc3\xb8ramerikanske rever\n_START_SECTION_\nTaksonomi\n_START_PARAGRAPH_\nNye unders\xc3\xb8kelser viser, at Lycalopex er s\xc3\xb8stergruppen til Cerdocyon, og at disse skilte lag for omkring 1\xe2\x80\x933 millioner \xc3\xa5r siden._NEWLINE_De to slektsnavnene Lycalopex (ulverev) og Pseudalopex (falskrev) brukes om hverandre n\xc3\xa5r s\xc3\xb8ramerikanske rever beskrives, men f\xc3\xb8rstnevnte har if\xc3\xb8lge Wozencraft (2005) prioritet og sistnevnte anerkjennes som et synonym._NEWLINE_En nyere studie viser, at gruppen splittet fra en felles stamform for omkring \xc3\xa9n million \xc3\xa5r siden, og har utviklet seg hurtig. Posisjonen til L. culpaeus har if\xc3\xb8lge Lyras & Geer (2003) v\xc3\xa6rt sv\xc3\xa6rt usikker. Tchaicka et al. (2016) viser imidlertid, at L. griseus og L. culpaeus er s\xc3\xb8sterarter. Populasjonen av L. griseus er imidlertid genetisk splittet og kan v\xc3\xa6re p\xc3\xa5virket av hybridisering med L. gymnocercus i en del av utbredelsesomr\xc3\xa5det.\n_START_SECTION_\nBiologi\n_START_PARAGRAPH_\nGruppen best\xc3\xa5r av sm\xc3\xa5 til mellomstore arter som i snitt veier omkring 3,6\xe2\x80\x9313 kg. Kroppen m\xc3\xa5ler cirka 48\xe2\x80\x9389 cm fra snuten til haleroten, mens den buskete halen i tillegg utgj\xc3\xb8r cirka 18\xe2\x80\x9349 cm. St\xc3\xb8rst er culpeo, mens sechurarev og darwinsrev er minst. Pelsen er semilang og gr\xc3\xa5lig i ulike nyanser._NEWLINE_S\xc3\xb8ramerikanske rever er mesopredatorer, som f\xc3\xb8rst og fremst er utbredt i omr\xc3\xa5der med stepper (pampaen), savanner (cerradoen) og regnskog, hvorav \xc3\xa9n av artene habiterer punaen i Andes, i h\xc3\xb8yder opp mot 4 500 moh. Artene er hovedsakelig nattaktive. De har et mer variert kosthold enn hunder flest, i det at b\xc3\xa5de insekter og frukt og gr\xc3\xb8nt utgj\xc3\xb8r en betydelig del av dietten hos de fleste artene. Begge foreldrene ivaretar avkommet.'